Els serveis tècnics de l'Ajuntament d'Igualada han enllestit la redacció del projecte executiu del futur Centre Cívic Nord i la previsió del consistori és iniciar les obres la primavera del 2018. Es tracta del tercer equipament cívic de titularitat municipal que tindrà la capital de l'Anoia i el cinquè si es tenen en compte els que depenen de la Generalitat. La durada prevista de les obres és de dotze mesos i la inversió de 3 milions d'euros. L'alcalde d'Igualada, Marc Castells, ha assegurat que els centres cívics són "fonamentals per a la dinamització dels barris, la cohesió social, el servei de proximitat a les persones o l'activitat de les entitats i la ciutadania". Alhora ha expressat que "volem afavorir que els igualadins trobin als seus barris tot allò necessari per desenvolupar una vida plena, des de la infància fins a la vellesa".  El nou Centre Cívic Nord s'aixecarà en un terreny de 1.600 metres quadrats a la zona nord de la ciutat en una parcel·la que el consistori va comprar l'any 2016. El projecte executiu que ara s'ha presentat és fruit d'un pla funcional mitjançant el qual, al llarg dels últims mesos, s'han avaluat les necessitats i requisits que hauria de tenir la instal·lació per oferir uns espais i serveis el més adequats possible a allò que demandarà la ciutadania. Aquest pla funcional, segons ha apuntat l'alcalde, ha estat consensuat pel govern municipal –PDeCAT– i els Socialistes d'Igualada. L'edifici constarà de cinc plantes en total, amb el seu accés principal pel carrer Sant Martí de Tous, on hi haurà també amb una nova zona verda. Serà una estructura diàfana, amb molta entrada de llum natural, accessible per a tots els usuaris i que seguirà també criteris d’eficiència energètica que li han de permetre assolir la màxima classificació A. A la planta baixa hi haurà el vestíbul general i la recepció, l'espai de treball dels responsables de coordinació, l'espai de trobada, una sala polivalent gran, els serveis sanitaris generals i vestidors; a la planta primera hi haurà una sala gran de lectura; a la segona planta s'hi podrà trobar l'espai polivalent per entitats amb un despatx de tècnics i l'espai d'oficines on es preveu traslladar el departament d’Entorn Comunitari i Cooperació; a la planta tercera hi haurà una aula de cuina, una aula de formació, l'espai de reunions i una aula de manualitats; i a la quarta planta s'han plantejat dues aules d'activitats dirigides i una terrassa que podrà acollir també activitats a l'aire lliure. Totes les plantes comptaran, a més, amb lavabos i espais de magatzem. Ara mateix, segons dades de 2015, els dos equipaments cívics que depenen de l'Ajuntament ofereixen al voltant de 350 cursos, tallers i activitats cada any, als quals s'hi inscriuen gairebé 5.000 persones. L'Ajuntament calcula que la influència del futur Centre Cívic Nord pot arribar a donar servei a una població d'uns 15.000 habitants.

Summary: Igualada enllesteix el projecte executiu del futur Centre Cívic Nord i preveu iniciar les obres la primavera del 2018


L'alcalde de Tarragona, Josep Fèlix Ballesteros, ha explicat aquest dijous que està esperant el 31 de desembre "a que surti la licitació de la reforma de l'estació", tal com es va comprometre el secretari general d'Infraestructures del Ministeri de Foment, Manuel Niño, al mes de febrer. Si no, ha amenaçat amb "obrir un front encara més dur, i ens plantejarem accions molt més contundents" per aconseguir la millora d'aquest equipament i l'arribada del tercer fil a la ciutat. Durant la trobada de Nadal amb els mitjans de comunicació, el batlle també ha parlat de l'N-340 i s'ha posicionat al costat del territori, a la vegada que ha demanat "unanimitat" i "propostes concretes" en aquesta qüestió.

Summary: Ballesteros amenaça amb "un front dur" si abans de final d'any no es licita la reforma de l'estació de tren


Munté defensa la legalitat de la conselleria i assegura que Romeva seguirà actuant "sense por ni cap mena de complex" ACN Barcelona.-El Consell Executiu ha acordat aquest dimarts personar-se davant del Tribunal Constitucional en el conflicte positiu de competència promogut pel govern espanyol contra el Departament d'Afers Exteriors. El Govern presentarà al·legacions i reclamarà l'aixecament immediat de la suspensió de la conselleria decretada pel TC en admetre a tràmit el recurs de l'executiu espanyol. La portaveu del Govern, Neus Munté, ha defensat la "legalitat i la legitimitat" del departament i ha assegurat que el conseller, Raül Romeva, continuarà actuant "sense por ni cap mena de complex".  "Com que estem plenament convençuts de la seva legalitat, és evident que el dia a dia del departament continua sent el que era fins ara", ha argumentat.  En roda de premsa després de la reunió del Consell Executiu, Munté ha insistit que el Govern seguirà fent acció exterior "convençut de la legalitat i legitimitat de tots els actes, declaracions i manifestacions públiques" que faci. Ha recordat, en aquest sentit, que la Generalitat fa política exterior des del 1982. Pel que fa a les declaracions que pugui fer Raül Romeva o qualsevol altre membre del Govern i que puguin ser objecte de recurs per part de l'executiu espanyol, la portaveu ha apel·lat a la llibertat d'expressió, però a més ha insistit que l'acció exterior de la Generalitat està reconeguda a l'Estatut. "Continuarem explicant les coses amb aquesta tranquil·litat, correcció, bon to i sense por ni cap mena de complex", ha indicat. Així doncs, ha assegurat que el dia a dia del departament que dirigeix Romeva segueix sent el mateix que fins ara, perquè el conflicte que planteja el govern espanyol sembla més una "objecció a l'organització interna del Govern" que no pas a les competències que té.

Summary: El Govern acorda personar-se davant del TC per reclamar l'aixecament de la suspensió del Departament d'Exteriors


El PSC i CiU-FUPS han rubricat aquest dilluns un pacte de govern a l'Ajuntament de Salou fins a finals de mandat. Un acord "generós" que prioritza "l'interès general per damunt del dels partits", segons ha subratllat l'alcalde, Pere Granados. El portaveu del PSC, Antoni Brull, ha detallat que el pacte pivota sobre els principis de lleialtat, transparència, diàleg i participació ciutadana. El nou govern, que ha situat les polítiques socials com un dels principals eixos d'actuació, s'ha posat ja a treballar en l'elaboració d'un nou Reglament Orgànic Municipal (ROM), un de participació de ciutadana i un Pla d'Acció Municipal. L'entrada dels socialistes al govern ha suposat la creació de grans sis àrees transversals i canvis al cartipàs. El PSC assumeix les competències d'Hisenda, Seguretat Ciutadana, Acció i Benestar Social, Ocupació, Esports i Joventut.  Com una "signatura històrica" ha definit l'acord amb els socialistes l'alcalde, Pere Granados. El pacte prioritza "millorar la qualitat de vida i el benestar dels ciutadans, l'impuls de l'economia productiva i la creació de llocs de treball". "És un pacte generós perquè hem posat per davant els interessos de la ciutadania. Tenim la millor opció pel futur i pel progrés de la nostra ciutat, hi ha un llarg recorregut a fer i amb la voluntat de construir superarem qualsevol discrepància", ha manifestat Granados, qui ha afirmat que "amb els socialistes ens uneixen més coses que no pas ens separen".  El portaveu dels socialistes, Antoni Brull, ha destacat que el pacte "ens ha de permetre caminar amb estabilitat política i davant la responsabilitat dels nostres veïns i veïnes i que ha de servir per tirar endavant grans reptes de present i de futur com BCN World, el barranc de Barenys o la transformació urbanística de la nostra ciutat". Brull, que ha reiterat que l'acord es basa en el principi de "lleialtat" i col·laboració, ha defensat que la decisió ha estat "ha estat analitzada, debatuda i meditada" i que "el passat no ha de condicionar el present ni el futur", ha afegit.  En virtut de l'acord, Antoni Brull assumirà l'Àrea d'Hisenda; David González gestionarà l'Àrea de Seguretat Ciutadana i Mobilitat, la regidoria de Protecció Civil i la d'Ocupació; Dani López s'ocuparà de les regidories de Joventut i Esports i, Estela Baeza, d'Acció i Benestar Social, de la Dona i Igualtat, i de la Gent Gran. A més, el PSC ostentarà la tercera i sisena tinences d'alcaldia, i disposarà de dos membres a la Junta de Govern Local. Per la seva banda, els integrants de CiU-FUPS mantenen les carteres que ja ostentaven i únicament es traslladen les responsabilitats que portava la regidora María José Rodríguez de Participació Ciutadana a Julia Gómez i de Promoció Econòmica, Comerç, Mercats i Consum a Martina Fourrier. Rodríguez, per tant, es queda amb Cultura i Festes i Manteniment de la Ciutat.  Ambdós  grups municipals han assegurat que "és imprescindible que les polítiques socials se situïn en el centre de l'activitat municipal, a més de treballar pel desenvolupament d'un pacte per l'ocupació i contra l'atur". També s'aposta per més transparència i més participació, així com per les polítiques socials, promoció econòmica i ocupació, el foment d'un turisme de qualitat, cooperació i participació ciutadana, seguretat, transparència i ètica de l'administració.  El resultat de les eleccions municipals del passat 24 mes de maig de 2015, va atorgar vuit regidors a la candidatura de CiU (formada per FUPS, CDC i UDC) i quatre regidors a la candidatura del PSC, la qual cosa permet que, amb la suma de les dues forces, s'assoleixi una majoria àmplia i un govern estable per al mandat 2015-2019. El nou govern, que aquest dilluns ja ha celebrat la seva primera reunió com a tal, preveu aprovar els pressupostos del 2016 al gener.  A més, els dos grups han acordat crear un Reglament Organització Municipal (ROM) per tal de garantir el bon funcionament del govern municipal. A més, l'estructura municipal es crearà en base a sis grans àrees funcionals, que resolguin la transversalitat sectorial d'algunes regidories. També es redactarà i aprovarà un Reglament de Participació Ciutadana que permeti desenvolupar polítiques i estratègies de participació, informació i proximitat, i la creació de la figura del regidor de proximitat.

Summary: Els quatre regidors del PSC de Salou s'incorporen al govern municipal de CiU-FUPS


El brot de coronavirus d'Igualada ha registrat 4 noves morts i 64 infectats més en les darreres 24 hores, segons ha confirmat el Departament de Salut. D'aquesta manera, el progrés del virus en una de les zones de Catalunya on més preocupa l'afectació de la pandèmia deixa el nombre total de víctimes mortals en 36, mentre que el de casos positius ascendeix fins als 292. Salut també ha anunciat que ha reforçat l'atenció de pacients d'Igualada i la Conca d'Òdena amb 152 professionals. Des de l'11 de març, s'ha contractat 32 professionals de forma directa pels centres de la zona confinada.

Summary: El brot de coronavirus d'Igualada registra 4 noves morts i 64 infectats més en les darreres 24 hores


El president del Parlament, Roger Torrent, ha reclamat que s'investigui i es "depurin totes les responsabilitats" per l'espionatge "per motius polítics" contra ell. "Durem a terme totes les accions polítiques i legals necessàries per arribar al fins de la qüestió", ha afegit en una declaració institucional després que 'El País' i 'The Guardian' hagin publicat aquest dimarts que el mòbil de Torrent va ser espiat el 2019 per un programa que només poden comprar els governs. El president del Parlament s'ha dirigit directament al govern espanyol per preguntar-li la seva opinió sobre l'espionatge "il·legal" a un president d'un Parlament i ha conclòs que aquest cas ha de servir per "posar fi a la guerra bruta contra l'independentisme". "Per primera vegada s'acredita de forma concloent el que molts ja sabíem i veníem denunciant: a l'estat espanyol es practica l'espionatge contra adversaris polítics", ha afirmat Torrent després de qualificar les informacions periodístiques de "gravetat extraordinària".  Torrent ha apuntat que es impropi d'una democràcia que s'espiï de manera il·legal adversaris polítics i ho ha considerat com una evidència més d'una "causa general contra l'independentisme".  Un fet que, segons ha afegit, "degrada" la democràcia de l'estat espanyol i, per tant, hauria de preocupar "enormement" el conjunt dels demòcrates. Torrent s'ha preguntat a quanta gent es pot estar espiant actualment de manera "impune" i s'ha dirigit directament al govern espanyol: "Es reivindica com el més progressista de la història i no pot permetre que pràctiques d'aquest tipus quedin impunes", ha afegit. Pel al president del Parlament és una "exigència democràtica" que s'investigui aquest cas i ha preguntat al govern de Pedro Sánchez la seva opinió sobre el fet que s'investigui "per motius polítics" el president d'un parlament democràtic. "Si en tenia constància hauria estat còmplice d'un delicte i si no ho sabia, seria un símptoma molt preocupant de negligència política i desconeixement de presumptes pràctiques il·legals", ha defensat. Davant d'aquesta situació, ha garantit que s'anirà fins al final perquè s'aclareixi tot. Segons la investigació de 'El País' i 'The Guardian', un institut de ciberseguretat canadenc va investigar per WhatsApp una intromissió indiscriminada contra 130 representants de la societat civil i va descobrir l'atac a Torrent. La intrusió a l'iphone del president del Parlament es va fer a través d'una errada de seguretat de WhatsApp el 2019 i l'atac va començar amb una trucada perduda de vídeo a través d'aquesta aplicació de missatges. El programa espia, dissenyat per la companyia israeliana NSO, permet escoltar converses, llegir missatges, accedir al disc dur, fer captures de pantalla, revisar l'historial de navegació i, fins i tot, activar per control remot la càmera i el micròfon dels mòbils. Una possibilitat que obre la porta a escoltar el so ambient.

Summary: Torrent reclama que s'investigui l'espionatge polític: "Durem a terme les accions polítiques i legals necessàries"


Els Mossos d'Esquadra han posposat les proves d'accés al cos que ja s'havien iniciat pel coronavirus, segons ha informat el cos policial. El procés selectiu queda doncs posposat "pel temps imprescindible" i la mesura es revisarà "en funció de l'evolució de la situació epidemiològica i d'acord amb les directrius i les instruccions de les autoritats competents". A més, els terminis administratius queden suspesos o interromputs d'acord amb l'aplicació de l'Estat d'Alarma i els còmputs es reprendran quan perdi vigència el reial decret d'aquest estat o les pròrrogues que hi puguin haver. El procés selectiu preveia incorporar 750 nous agents al cos policial.

Summary: Posposades les proves d'accés al cos de Mossos d'Esquadra pel coronavirus


La companyia diu que a Barcelona els amfitrions han patit una "contínua inseguretat normativa" ACN Barcelona.-La multinacional Airbnb considera que el decret de turisme aprovat aquest dimarts pel Govern és "un pas endavant" per als ciutadans que comparteixen els seus habitatges a Catalunya i a Barcelona, on "han patit la seva contínua inseguretat normativa els darrers anys". En un comunicat, la companyia assegura que el seu objectiu ha sigut "treballar amb les autoritats i els municipis catalans en un marc regulador que pogués ajudar als seus residents i a allotjar viatgers a la seva llar de manera responsable, diversificant el turisme, protegint l'habitatge, seguint la normativa vigent i pagant els seus impostos". Airbnb defensa que el compartir habitatge és "essencialment bo" per a les ciutats i municipis catalans i que és "una font d'ingressos vital per a moltes de les seves famílies". En aquest sentit, la companyia defensa que els viatgers i amfitrions d'Airbnb van generar una activitat econòmica directa de 1.800 milions d'euros a Catalunya, xifra que representa una mitjana de quasi cinc milions d'euros diari. Segons sosté, cada hoste gasta 132 euros diaris a Barcelona, que és la sisena capital europea amb major despesa per persona i dia. D'aquesta despesa, més del 40% es va destinar a restaurants i més del 45% van ser en el barri o àrea on s'allotjaven. D'altra banda, Airbnb explica que l'eina que va implantar el 2018 perquè els amfitrions seguissin les regulacions turístiques a Catalunya i Barcelona i "ajuda les autoritats a certificar que els allotjaments compleixen amb la llei i a prendre mesures dràstiques conra possibles mals actors. "Gràcies a aquestes mesures i a l'acord amb l'Ajuntament de Barcelona el 2018, s'han donat de baixa ja a Catalunya més de 5.000 anuncis que les autoritats identifiquen com a irregulars", apunta. El nou decret estableix que el titular podrà compartir l'habitatge amb un màxim de quatre usuaris per estades de durada igual o inferior a 31 dies. A més, el titular haurà de residir i compartir l'habitatge amb els turistes. Segons les estimacions de la Generalitat, a Catalunya hi ha al voltant de 14.000 habitatges d'aquest tipus, dels quals gairebé 10.000 es troben a Barcelona.

Summary: Airbnb diu que el decret de turisme de la Generalitat és un "pas endavant"


L'informe sobre conjuntura econòmica del segon trimestre del 2020 a la demarcació de Tarragona elaborat per la Càtedra per al Foment de la Innovació Empresarial de la Universitat Rovira i Virgili (URV) preveu un escenari incert i una situació "conflictiva" de l'economia tarragonina a mitjà termini. Segons els autors de l'estudi, si no hi ha un control del coronavirus en els propers mesos i al 2021 s'allarga la tendència a la baixa del 2020, la recuperació econòmica pot endarrerir-se fins el 2024. La caiguda més pronunciada de l'atur a les comarques tarragonines respecte la resta de Catalunya, causada per una estructura del mercat laboral menys consolidada, farà que la recuperació sigui més complicada.

Summary: L'informe de conjuntura econòmica de la URV preveu una situació "conflictiva" i incerta a mitjà termini


L'Audiència de Girona ha acordat deixar en llibertat sota una fiança de 4.000 euros dos dels acusats de portar una noia enganyada fins a Figueres amb una falsa promesa de feina com a mainadera i, un cop al país, obligar-la a prostituir-se. Han retirat el passaport als dos suposats proxenetes, Gabriel Vulgaris i Ionut Mihail, i s'hauran de presentar als jutjats de Figueres cada quinze dies. S'enfronten a 12 anys de presó, la mateixa pena que la fiscal demana per a la tercera acusada, Nicoleta Zaharagin, que ja estava en llibertat provisional. Aquest dimecres el cas s'havia de jutjar però s'ha suspès perquè no localitzen la víctima. L'Audiència ha dictat una requisitòria i ha fixat el judici per al juny. La fiscal demana 12 anys de presó per als tres acusats, dos homes i una dona, per un delicte de tràfic d'éssers humans amb finalitat d'explotació sexual i un altre de prostitució coactiva. El cas havia d'arribar a judici aquest dimecres a l'Audiència de Girona però finalment l'han suspès, a petició de la fiscalia. El motiu és que la víctima i dos testimonis més estan il·localitzables.  El tribunal ha dictat requisitòries per intentar trobar-los i assegurar que compareguin al judici, assenyalat de nou per al juny. "No han vingut els principals testimonis de l'acusació, un és la víctima, la seva mare i un altre testimonis que ha tingut relació amb totes les persones encausades", ha explicat l'advocat defensor Joan Pere Zapata. "En aquest moment es desconeix on estan i es demana, a través de la policia, que es busquin a l'estat espanyol o a Romania", ha afegit. Dels tres acusats, dos han arribat a l'Audiència de Girona emmanillats i custodiats pels Mossos d'Esquadra perquè estan en presó preventiva. Després de suspendre el judici, la defensa ha demanat que surtin en llibertat provisional. La fiscal no s'hi ha oposat però ha demanat que abonin una fiança de 6.000 euros.  "Vist el temps de presó transcorregut i la incertesa que el judici es pugui celebrar de manera immediata, s'acorda la llibertat sota fiança", ha exposat Zapata. La secció quarta ha acordat la posada en llibertat de Gabriel Vulgaris i Ionut Mihail i ha fixat una fiança de 4.000 euros. A més, per assegurar que no fugen de país, els hi ha retirat el passaport i els obliga a comparèixer als jutjats de Figueres els dies 1 i 15 de cada mes.  Falsa promesa de feina de mainadera Segons l'escrit de conclusions provisionals de la fiscal, la noia va arribar a Catalunya provinent de Romania el març del 2011. Li havien promès un sou d'uns 1.200 euros al mes per cuidar nens. En realitat, però, quan va arribar al país els acusats li van retirar el passaport i, amb amenaces, la van obligar a exercir la prostitució al Moonight d'Hostalets de Llers.  La va captar un dels acusats, veí seu a Romania. Havien quedat que ell li pagaria el viatge en autobús i ella, un cop treballés de mainadera, li aniria tornant l'import de mica en mica. La víctima va accedir perquè la seva família tenia problemes econòmics i necessitaven diners. Un cop a Figueres, però, la història va canviar. Allà hi havia un altre dels acusats i l'acusada, que treballava com a prostituta al Moonight d'Hostalets de Llers. Els tres li van dir a la noia que no treballaria cuidant nens, sinó que havia d'exercir la prostitució. També li van dir que ells es quedarien els diners que anava guanyant i, un cop cobertes les despeses del viatge, enviarien diners a Romania i li obriren un compte d'estalvi on dipositarien la part que li pertocava a ella.  "Confiant en la seva paraula i tenint en compte les necessitats econòmiques i la situació de vulnerabilitat que tenia depenia dels acusats, va accedir a exercir la prostitució", recull la fiscal.  L'acusació pública relata que "per iniciar-la en la seva imminent feina com a prostituta", els acusats la van sotmetre a un "ritual d'iniciació" sota amenaces, vexacions i ús de força física. A més, per assegurar que no intentaria escapar-se, li van treure la carta d'identitat romanesa.  Els proxenetes la traslladaven cada dia des del pis de Figueres fins al local d'Hostalets de Llers i la tornaven a recollir al final de la jornada, quan s'apoderaven de tots els diners. Dins el club, era l'acusada qui s'encarregava de vigilar-la i s'assegurava "que feia tots els serveis sexuals possibles". "Havia d'anar a treballar cada dia i no tenia llibertat per agafar-se un dia lliure, fos quin fos el seu estat de salut", exposa la fiscal.  La situació es va allargar uns mesos fins que la víctima va burlar la vigilància dels acusats i es va escapar a França. Fins aleshores, exposa la fiscal, "va viure sotmesa al control i dominació dels acusats, essent explotada per ells cada dia". La fiscalia calcula que els acusats es van apropiar de més de 10.000 euros que al víctima hauria guanyat exercint la prostitució. La dona ha renunciat a cobrar la indemnització. Les defenses neguen les acusacions i demanen l'absolució.

Summary: Llibertat sota fiança per a dos acusats de portar una noia enganyada a Figueres i obligar-la a prostituir-se


La batllessa de Barcelona, Ada Colau, ha condemnat aquest diumenge a la tarda l'agressió que dues membres de la plataforma Barcelona amb la Selecció espanyola van patir dissabte a la tarda quan eren en una carpa informativa ubicada a la confluència de l'avinguda Meridiana i el passeig de Fabra i Puig. A través del seu compte de Twitter, Colau ha considerat que és "inacceptable" i ha assegurat que Barcelona és una "ciutat de llibertat i respecte que rebutja tota violència". Per la seva banda, el portaveu de Ciutadans al Parlament, Carlos Carrizosa, ha exigit la condemna de tots els partits a l'agressió i que el Departament d'Interior investigui i detingui els cinc implicats en l'acte violent. També ha condemnat aquests fets Societat Civil Catalana que, a través d'un comunicat, ha afirmat que "no es pot deixar passar aquesta agressió, que se suma a altres de les quals han estat víctimes les persones que s'oposen al procés secessionista o que, com en aquest cas, reivindiquen amb naturalitat la presència a Catalunya de símbols que són comuns en tots els espanyols". SCC ha reiterat "la necessitat de condemnar amb rotunditat tota manifestació de violència" i especialment "aquelles que persegueixen coartar determinades formes de pensament o orientació política". Segons l'entitat, "la creixent violència a la nostra societat" hauria de preocupar a tothom i ha posat com a exemples d'aquest augment "els disturbis del barri de Gràcia, els atacs a les seus dels partits, els escarnis a persones o associacions" com SCC o Barcelona amb la Selecció. Aquests fets han estat denunciats a la policia catalana i a les xarxes socials, on s'han penjat alguns vídeos que mostren com un grup de cinc desconeguts dóna petades, empentes i estira pels cabells a les dues joves.

Summary: Colau qualifica d'"inacceptable" l'agressió a dues membres de la plataforma Barcelona amb la Selecció espanyola


Membres de l'Assemblea per un Turisme Sostenible (ABTS) i del col·lectiu Ciutat Vella no està en Venda han realitzat una acció conjunta aquest dimecres per denunciar una xarxa de 13 pisos turístics il·legals a Ciutat Vella administrats de forma professional per una única persona. Concretament, els activistes han desplegat una pancarta reivindicativa al balcó d'un d'aquests habitatges situat al carrer de la Princesa del barri de la Ribera que ahir mateix van reservar a la plataforma 'Airbnb' per demostrar a les autoritats municipals que el seu administrador, Mark Serra, membre de la Plataforma 'Pro Viviendas Turísticas', administra els lloguers d'aquests pisos sense ser-ne el propietari i sense la corresponent llicència d’HUT (habitatge d’ús turístic). En un comunicat penjat al web de l'ABTS, han volgut trencar amb la "coartada" de plataformes com 'Airbnb' quan es volen legitimar assegurant que molts propietaris paguen la hipoteca de casa seva llogant esporàdicament casa seva.  Segons l'ABTS, Mark Serra és propietari d’un d’aquests 13 pisos, i administrador del lloguer turístic de la resta, sigui personalment o mitjançant l’empresa Donec Perfíciam, S.L del que ha estat administrador únic fins al passat mes d’octubre, càrrec que ara ostenta el seu marit Xavier Barba Márquez.  L'acció de denúncia, la segona en pocs mesos, s'ha fet en un pis del número 22 del carrer de la Princesa que, segons les dues plataformes veïnals, pertany a la família Brunells, propietària de la Pastisseria Brunells, situada al local de sota, i està administrat pel matrimoni format per Xavier Barba i Mark Serra. Un pis, que tot i publicitar-se a 'Airbnb' no està donat d'alta com a habitatge d'ús turístic i que opera usurpant, com tots els altres, el número de llicència HUT d'un tercer habitatge.  Les plataformes denunciants també critiquen que la complicitat dels propietaris és necessària en aquesta trama, ja que no és creïble que en aquest cas "el senyor Brunells no sigui conscient de l'activitat portada a terme als 5 pisos situats sobre la pastisseria que regenta".

Summary: Una acció veïnal denuncia una xarxa de pisos turístics il·legals a Ciutat Vella administrats per una única persona


El Govern ha enviat a través de la Direcció General de Joventut i la seva directora, Marta Vilalta, una carta a Fira de Lleida per demanar que no hi hagi presència de l'exèrcit espanyol a la propera edició del Saló F&T (Formació i Treball). Aquest fira que se celebra a l'abril ha comptat des dels seus inicis amb un estand de l'exèrcit entre els altres que mostren l'oferta de formació acadèmica als milers d'estudiants de secundària que hi assisteixen per escollir el seu futur. Segons fonts de Departament de Treball, la carta s'ha enviat en compliment de la moció aprovada pel Parlament al juliol de 2016 per ''desmilitaritzar l'educació''. Responent a una pregunta sobre aquesta qüestió de la portaveu del PPC al Ple de la Paeria, l'alcalde de Lleida, Àngel Ros, ha defensat la presència dels militars a la fira perquè ''ofereixen feina'' als joves i s'ha mostrat convençut que hi tornaran a ser en la propera edició.  La carta, que va ser enviada per Vilalta al director de Fira de Lleida, Oriol Oró, a finals del mes de gener, apel·la a la moció 55/XI aprovada pel Parlament el 21 de juliol de 2016 'Catalunya Desmilitaritzada' on entre d'altres, s'insta a evitar la presència de l'exèrcit als centres educatius i formatius així com en espais educatius i promocionals, com ara el Saló de l'Ensenyament, el Saló de la Infància de Barcelona o la Expo Jove de Girona.  Durant el Ple ordinari del mes de febrer a la Paeria, la portaveu del PPC, Dolors López, a l'apartat de precs i preguntes ha formulat la pregunta a l'alcalde sobre si aquesta carta havia estat rebuda pel director de la Fira i què s'hi pensava fer al respecte. Àngel Ros ha contestat a López que efectivament, la carta havia estat rebuda per Oró i en aquest sentit, el paer en cap ha assegurat que ja ha contestat la carta al Govern defensant la presència dels militars a la fira perquè ''donen feina'' als joves. Segons Ros, la de l'exèrcit és una oferta formativa més, homologada per la FP, i s'ha mostrat convençut que tornaran a ser presents al Saló el proper mes d'abril, si així ho desitgen.  Ros també ha volgut posar de manifest que a Lleida hi ha l'acadèmia militar de Talarn, al Pallars Jussà, i que quan corria el perill de tancament la major part de grups polítics en van defensar la seva continuïtat.  De la seva banda, el diputat de PPC per Lleida la Congrés, José Ignacio Llorens, ha qualificat ''d'inacceptables'' les ''pressions'' del Govern a Fira de Lleida i ha considerat que l'exèrcit és una ''institució que té com a fi protegir el territori nacional i a tots els seus habitants sense distincions''. En la mateixa línia, C's, de la mà de la seva portaveu a la Paeria, Ángeles Ribes, ha criticat de ''vergonyós'' que el Govern faci aquesta demanda a Fira de Lleida i ha remarcat que Lleida ''li deu molt a l'exèrcit perquè fins fa quatre dies estava salvant i ajudant els ciutadans que s'havien quedat atrapats per les fortes nevades i el 2012 salvaven als veïns de la Val d'Aran de les inundacions que van patir''.

Summary: El Govern envia una carta a Fira de Lleida per demanar que no hi hagi l'exèrcit al Saló de Formació i Treball


L'expresident de Castella-la Manxa José María Barreda ha celebrat aquest diumenge, a la sortida de la reunió del Comitè Federal del PSOE, que "s'hagin entès els posicionaments" expressats per aquells que defensaven l'abstenció i que, finalment, el partit hagi votat majoritàriament a favor de facilitació la formació d'un nou govern de Mariano Rajoy. Preguntat sobre si l'abstenció ha de ser tècnica o total, Barreda ha deixat clar que "s'ha de respectar la decisió" ja adoptada. El PSC, per la seva part, ha dit insistentment que, sigui quina sigui la decisió del Comitè Federal, els set diputats catalans optaran per pel que surti del seu Consell Nacional. La reunió està prevista per dimarts, segons ha anunciat el primer secretari de la formació, Miquel Iceta, des de la seu de Ferraz.

Summary: Barreda adverteix el PSC que "s'ha de respectar" la decisió del Comitè Federal


La desena edició de la Festa del Cinema se celebrarà a tot Espanya els pròxims dies 9, 10 i 11 de maig, segons han informat els seus organitzadors, la Confederació de productors audiovisuals espanyols (FAPAE), la Federació de Distribuïdors de Cinema (FEDICINE), la Federació de Cinemes d'Espanya (FECE) i l'Institut de la Cinematografia i de les Arts Audiovisuals (ICAA). Durant aquests tres dies, els assistents podran accedir a les sales adherides a la promoció pel preu de 2,90 euros l'entrada.  Amb aquest esdeveniment, els organitzadors busquen fomentar l'assistència a sales de cinema com un hàbit social i cultural i mostrar l'agraïment de la Indústria a tots els espectadors que cada any gaudeixen de la màgia de les pel·lícules en la pantalla gran. La mecànica per a aquesta nova edició de la Festa del Cinema es manté, de manera que els espectadors, excepte els menors de 14 i els majors de 60 anys, s'hauran d'acreditar a la pàgina web www.fiestadelcine.com a partir d'aquest dimarts per aconseguir l'acreditació que els permetrà gaudir d'un preu reduït per entrada durant els tres dies de l'esdeveniment.

Summary: La Festa del Cinema celebra la seva desena edició els pròxims 9, 10 i 11 de maig


El vicepresident del Govern i conseller d'Economia i Hisenda, Oriol Junqueras, ha comunicat al ministre d'Hisenda i Funció Pública, Cristóbal Montoro, que la Generalitat deixarà d'enviar els informes setmanals de despeses emparant-se en la Llei del Referèndum. En una carta a la qual ha tingut accés l'ACN, Junqueras afirma que el "règim jurídic excepcional" establert per la Llei del Referèndum "és incompatible" amb les mesures establertes en la Comissió Delegada d'Assumptes Econòmics (CDGAE), que suposen un "control polític que no guarda relació amb els objectius d'estabilitat pressupostària". L'informe setmanal que havia de sortir aquesta setmana cap a Madrid ja no s'ha enviat, però la Generalitat es compromet a continuar col·laborant amb Hisenda amb els compromisos d'estabilitat econòmica i financera i remetent informes mensuals sobre aquesta matèria.

Summary: El Govern comunica a Hisenda que deixarà d'enviar els informes setmanals de despesa emparant-se en la Llei del Referèndum


La cap de Medicina Preventiva i Epidemiologia de l'Hospital Vall d'Hebron, Magda Campins, creu que hi hauria d'haver més de 2.000 persones que rastregin els casos de covid-19 per fer-ne seguiment i ajudar a controlar la propagació del virus. Actualment, ha dit, només hi ha 150 rastrejadors. En una entrevista a Rac1, la doctora ha assenyalat que es tracta d'una xifra "totalment insuficient", i ha explicat que fa cinc dies va proposar a Salut que els hospitals i CAP podrien ajudar a fer els rastrejos, però encara no ha obtingut resposta. "Potser es va pecar d'il·lús quan es va pensar que aquests brots no hi serien, que la segona onada seria a la tardor, i això donaria temps a preparar-se. Però no ha estat així", ha lamentat.  La cap d'Epidemiologia de l'Hospital de la Vall d'Hebron, Magda Campins, ha dit que la detecció dels casos es fa "correctament", perquè tant des dels hospitals com des d'atenció primària ara es poden fer les proves PCR. Però allò que ara realment els preocupa és el seguiment dels contactes dels casos que resulten positius. "No hi ha prou rastrejadors", ha dit.   La tasca del rastrejador "no és complexa", ha destacat Campins. De fet, no caldria que fossin metges ni epidemiòlegs els professionals que les realitzessin. "Caldria persones que rebessin una formació bàsica sobre què han de preguntar i quins consells han de donar", ha explicat. I ha afegit que podrien ser treballadors com ara infermeres, tècnics en salut, farmacèutics o, fins i tot, estudiants de medicina o infermeria.   Ara ja hi hauria d'haver uns 400 o 500 rastrejadors i anar augmentant la xifra si va creixent el nombre de brots, fins a poder estar preparats amb les 2.000 persones rastrejadores, ha explicat la doctora. Mentre no es contracta aquest nou personal i se'l forma, els hospitals i CAP podrien assumir la tasca. L'oferta està sobre la taula de Salut, però Campins encara espera una resposta. La doctora opina que quan es va acabar la fase "forta" de la pandèmia, "ja s'haurien d'haver posat a treballar per contractar o formar persones per fer aquesta tasca". Magda Campins també ha destacat que la importància de la feina dels rastrejadors és que es contactin a tots els contactes d'un cas positiu de covid-19 en les següents 24 hores i se'ls doni consells i s'expliqui com procedir. Campins ha dit que això ara mateix potser es pot fer a Girona, Tarragona o Barcelona, però amb la quantitat de rebrots a Lleida posa en dubte que es pugui complir.   La cap d'Epidemiologia de la Vall d'Hebron també s'ha mostrat preocupada per l'escenari de la tardor, en què puguin confluir les afectacions per la grip comuna i la covid-19. És per això que ha posat èmfasi en la importància de la vacunació contra la grip comuna. "No sabem què passarà si una persona s'infecta pels dos virus, tampoc sabem si tindria més complicacions. Però cal evitar que hi hagi aquesta doble infecció", ha assenyalat.

Summary: Campins veu necessari multiplicar el nombre de rastrejadors dels casos de covid-19 fins als 2.000


El diputat del PPC Alejandro Fernández ha explicat que el seu grup estudiarà si la presentació de la querella contra el jutge del Tribunal Suprem Pablo Llarena des del Parlament suposaria incórrer en un delicte de malversació. Volen estudiar-ho d'entrada i esperar, en tot cas, a la presentació formal de la denúncia. Després de la reunió de la Mesa d'aquest divendres en roda de premsa a la cambra, Fernández entén que es podria produir "un cas de llibre" si es destinen recursos públics a un "interès particular". "És la percepció que tenim però hem de ser rigorosos", ha afegit el diputat dels populars. És en aquest context que ha assegurat que el president del Parlament, Roger Torrent, "insisteix en copiar el pitjor de l'etapa" de la seva predecessora, Carme Forcadell.   Després de la reunió de la Mesa, Fernández ha explicat que els lletrats han apuntat que no són experts en dret penal, que aquesta via judicial hauria de ser "necessàriament el darrer pas" i que el "bé a protegir" en presentar aquesta querella no és el Parlament sinó "uns diputats i eventualment un grup polític", ha afegit. "Si consideren que afecta els drets del seu grup tenen dret a iniciar accions com a grup polític", ha explicitat el diputat dels populars a JxCat i ERC. En aquest context ha acusat Torrent de posar la cambra "al servei de la meitat" dels diputats, que "vulneri els drets" dels no independentistes i que alhora "desprestigiï" la institució.

Summary: El PPC estudiarà si la presentació de la querella suposaria malversació


ERC ha registrat al Parlament una moció amb la qual vol que la cambra es comprometi a crear una comissió d'estudi sobre el racisme "institucional i estructural" dels cossos policials i les empreses de seguretat privades. La iniciativa pretén que la cambra catalana estableixi una "diagnosi compartida" sobre quines mesures cal prendre per evitar qualsevol discriminació racial en la gestió de la seguretat pública i privada. En un altre punt, la moció aposta perquè el Parlament sol·liciti a les institucions corresponents que tanquin els centres d'internament per a estrangers catalans d'acord amb la "voluntat de la ciutadania".  La moció d'ERC emplaça el Parlament a titllar com a "greu" el canvi de criteri del Tribunal d'Estrasburg sobre les devolucions en calent i recorda que té "conseqüències inabastables" pels Drets Humans. Per això, volen que la cambra es refermi "en el rebuig d'aquesta pràctica i considera imprescindible que l'Estat l'aturi". D'altra banda, els republicans aposten per mostrar preocupació per les "recents actuacions policials que, sota l'excusa de combatre el crim, s'acaben traduint en detencions de persones en situació irregular que no han comès cap delicte, obrint-los la porta a possibles deportacions". Finalment, demanen que la cambra lamenti les xifres de la campanya 'Pareu de parar-me' sobre identificacions discriminatòries per perfilació ètnica o origen geogràfic. En concret, els republicans creuen que són "preocupants" i apunten que el Parlament ha d'instar el Govern a desenvolupar protocols per evitar la "perfilació ètnica, així com a obrir procediments per a denunciar aquests casos i mecanismes efectius per a corregir-los quan es produeixin". De fet, el diputat d'ERC Ruben Wagensberg ha explicat a l'ACN que la campanya 'Pareu de parar-me' mostra com s'han produït casos on la policia ha identificat persones pel seu perfil ètnic o bé detencions de persones sense papers en el marc d'una operació policial i que aquests acaben en centres d'internament. Pel que fa al sector privat, les entitats que han participat de la campanya han denunciat com a les portes de les discoteques es produeixen discriminacions quan, en funció del color de la pell de les persones, es fan més o menys registres als assistents.

Summary: ERC vol que el Parlament impulsi una comissió d'estudi sobre actuacions racistes de policies i empreses de seguretat


Un incendi entre Narbona i Montpeller (França) ha provocat diversos retards en els AVE provinents de França i que passen per Girona, amb més d'una hora d'endarreriment en cadascun. Segons fonts de Renfe, l'incendi a la via entre Narbona i Montpeller de divendres a la tarda va obligar a tallar tant la xarxa ferroviària com les carreteres pròximes fins a dos quarts de deu del vespre, durant unes quatre hores en total. Aquesta incidència ha provocat que quatre trens (París-Barcelona, Barcelona-París, Marsella-Madrid i el provinent de Tolosa) presentin retards. És el cas, per exemple, del tren de Barcelona-Sants a París, que es troba aturat a Figueres i té previst un retard de quatre hores, o dels combois provinents de Marsella en direcció a Madrid, que surten amb 77 minuts de retard, o del tren. Fonts de Renfe també han explicat que les incidències s'han accentuat per les dificultats per oferir transport alternatiu, ja que l'incendi també ha afectat la carretera.

Summary: Un incendi entre Narbona i Montpeller provoca retards en els AVE provinents de França que passen per Girona


El president de la Generalitat, Carles Puigdemont, ha replicat aquest dimecres al president del grup parlamentari del PPC, Xavier Garcia Albiol, que el fenomen del 'top manta' no es resol amb "contundència populista", sinó anant a l'arrel del problema. Després que el popular hagi assegurat durant la sessió de control que ell va resoldre el problema a Badalona "en cinc dies", Puigdemont ha remarcat que Albiol era alcalde d'una ciutat que ara acull els magatzems de les mercaderies falsificades que després venen els manters. L'exalcalde badaloní ha reclamant deixar de banda el "bonisme" i que el Govern lideri una resposta conjunta, especialment on els ajuntaments es neguen a fer-ho. Albiol ha reclamat al Govern que "deixi de passar-se la pilota d'una administració a l'altre" i que actuï per acabar amb el fenomen del 'top manta'. "Menys paraules, menys bonisme i més actuació", ha reclamat el popular, que ha remarcat que aquesta activitat perjudica les pimes, els comerciants, dóna sensació "d'impunitat i una imatge turística lamentable", a més de crear un "greu problema en la convivència de l'espai públic".  El líder del PPC al Parlament ha demanat a Puigdemont que el seu govern lideri una resposta coordinada de Mossos, policia espanyola, Immigració, Guàrdia Urbana i serveis de neteja,  especialment quan hi ha ajuntaments "com el de Barcelona, que no volen resoldre aquest problema".  "Perquè si s'actua de manera contundent, el problema ens dura cinc dies, no cinc mesos ni cinc setmanes", ha continuat Albiol, que ha assegurat que ell va acabar amb un problema amb 300 manters en cinc dies.  Puigdemont ha negat que el Govern actuï amb "bonisme" davant d'aquest problema, sinó amb "rotunda contundència". Ara bé, ha avisat Albiol que aquest fenomen no es resol "amb una contundència populista". "Es pensa que actuant amb contundència això farà desaparèixer el problema? L'experiència és que es trasllada", ha indicat.  A més, ha recordat a Albiol que és en el seu municipi on hi ha els magatzems de les mercaderies falsificades. "És fàcil fer demagògia i populisme amb aquest tema. Podem sortir tots amb la pancarta per fer fora els manters", ha insistit Puigdemont, per després afegir que el que cal atacar és la xarxa que explota els manters, anant al problema de fons i treballant conjuntament amb els ajuntaments.  El PSC reclama reactivar el Consell de Governs Locals Per la seva part, el president del grup parlamentari del PSC, Miquel Iceta, ha demanat a Puigdemont per què el Consell de Governs Locals porta dos anys inactiu i no s'ha renovat des de fa més d'un any. Ha demanat al Govern que no desatengui els mecanismes institucionals en favor d'instruments més informals, "que formen part d'una política d'aparador". Ha posat d'exemple el congrés del món local, que pot servir per avançar en l'agenda local, però no pot substituir els organismes previstos a l'Estatut. Iceta ha demanat que activi aquest consell, que agilitzi el pagament dels deutes als ajuntaments i que reactivi la llei de barris.  Puigdemont ha assegurat que el fet que aquest consell no funcioni no vol dir que el Govern no tingui un compromís clar amb el món local, i ha reivindicat les reduccions importants del deute amb molts ajuntaments. "Aquí el Govern ha treballat demostrant que la prioritat és el món local, que és la primera línia de defensa", ha conclòs. La diputada de la CUP Anna Gabriel, per la seva part, ha reclamat al Govern que promogui una campanya institucional per deixar clar que no tolerarà cap cas d'agressió sexual contra dones en les festes majores que hi haurà aquest estiu a Catalunya, i que es personi en tots aquests casos.

Summary: Puigdemont replica a Albiol que el 'top manta' no es resol amb "contundència populista"


Una trentena d'afectats pels accidents de Vacarisses i Castellgalí s'han trobat aquest vespre a Manresa i han decidit crear la Plataforma en defensa del transport públic de la Catalunya central. L'objectiu principal del col·lectiu és exigir les inversions previstes a l'R4 i que sigui una línia "segura i amb condicions". Per a fer-ho possible, han plantejat mobilitzacions, buscar el suport d'altres col·lectius, així com el de polítics i institucions. La reunió ha permès a ferits i usuaris exposar la seva visió dels fets. Comparteixen que no cal esperar que es produeixi un nou accident per exigir que es faci la inversió prevista a l'R4. S'han plantejat diferents accions de protesta, des de manifestacions a fotografiar totes les deficiències de la via. Finalment s'ha acordat que, inicialment, es buscarà un representant legal i suport polític. S'han emplaçat per una nova trobada en el termini de 15 dies. Suport a la campanya de bitllets Entre els temes que s'ha tractat a la reunió hi ha la convocatòria del proper dilluns de no pagar el bitllet a l'R4 i a l'R3, protesta que part dels assistents han donat com a vàlida. Contacte amb advocats Els ferits de Castellgalí presents també han compartit la necessitat d'anar "a la una" en la demanda contra Adif pel sinistre. Així, com en el cas de Vacarisses, no descarten presentar una demanda col·lectiva.

Summary: Ferits dels accidents de Renfe a Vacarisses i Castellgalí creen una plataforma per exigir solucions a l'R4


Els hotels, apartaments i cases rurals del Pallars Jussà han vist com les reserves passaven del 100% a pràcticament zero en qüestió de minuts. Aquest dissabte les reserves d'uns 900 aspirants a militar s'anul·laven en anunciar el Ministeri de Defensa que farien les proves de suboficials a Toledo en comptes de Talarn (on solament es preveu l'arribada dels 280 que s'allotgen al recinte militar). El sector turístic del Jussà lamenta que ningú els hagi preguntat l'opinió sobre l'arribada de 900 aspirants a militar a la comarca. De retruc, els proveïdors dels hotels també s'han vist afectats en veure anul·lades totes les comandes per aquesta setmana. Les reserves dels aspirants a militar en la majoria dels casos eren fins dissabte dia 8 d'agost però en alguns casos les havien allargat fins al dilluns dia 10 d'agost. A l'Hotel Solé de la Pobla de Segur els aspirants li han anul·lat totes les habitacions, el que suposa unes 70 reserves. Tot i això, manté el 30% de reserves ja que eren de turistes. A l'hotel Segle XX al Buenos Aires de Tremp les reserves dels militars eren de totes les habitacions i s'han trobat de cop amb la totalitat de les habitacions buides i sense expectatives de poder-les omplir. Les anul·lacions d'habitacions i dietes han generat una cadena donat que els establiments han anul·lat també les comandes als seus proveïdors. L'alcaldessa de Tremp, Maria Pilar Cases, ha dit que s'haurà de demanar explicacions al Ministeri de Defensa per aquest canvi d'última hora i ha reiterat que des de l'Ajuntament s'han assabentat tant de l'arribada dels 1.200 aspirants a militars al Jussà pels mitjans de comunicació i del seu trasllat a Toledo també per la premsa. Cases ha insistit que l'únic que volia l'Ajuntament, quan es va assabentar de la notícia i des de l'Acadèmia militar de Talarn se'ls va notificar que era una decisió presa, era que des de l'Acadèmia s'hagués pres totes les mesures de seguretat necessàries per evitar un rebrot. Aquestes explicacions no convencen als hotelers i restauradors de la comarca i lamenten d'un dia per l'altre el llibre de reserves s'hagi quedat buit. La no arribada de 900 aspirants a l'Acadèmia militar de Talarn per fer les proves es fa evident a l'entrada del recinte on els vehicles accedien a compte gotes quan havien de ser desenes. Algunes formacions, com ara Compromís per Tremp, han criticat que des de l'ajuntament es rebutgés el desplaçament de 1.200 militars per raons de "salut pública" i han assegurat que el consistori "crea alarma".  A més, han lamentat que amb la decisió de reallotjar prop del 70% dels aspirants previstos hi haurà unes pèrdues econòmiques importants per al sector del comerç, l'hostaleria i la restauració i han reclamat "compensacions econòmiques" a l'Ajuntament. Les seccions pallareses de l'ANC, Òmnium, els CDR i els Consells Locals per la República van ser els primers a  mostrar la seva "preocupació" i "desacord" per l'arribada dels aspirants a militars des de diversos indrets de l'estat espanyol. En una carta enviada a tots els ajuntaments del Pallars Jussà i al PROCICAT de la Pobla i Tremp van considerar "irresponsable" aquesta mobilitat massiva.

Summary: El Jussà passa del 100% d'ocupació a pràcticament zero en enviar els aspirants a militar a fer les proves a Toledo


El Consell de l'Advocacia Catalana ha lliurat aquest dijous al jurista i exconseller de Justícia Carles Mundó el XIIè Premi Agustí Juandó i Royo, un guardó instaurat l'any 2004 per reconèixer persones o entitats que s'han distingit per la defensa i promoció de la llengua catalana en l'àmbit jurídic administratiu. El jurat ha destacat la tasca "incansable" de Mundó en favor de la normalització de l'ús del català en l'àmbit de la justícia. El pla pilot 2016-2017 per afavorir la presentació dels escrits en llengua catalana als jutjats, impulsat pel Departament de Justícia durant el mandat de Mundó forma part d'aquest reconeixement. L'anul·lació dels judicis polítics a les víctimes del franquisme, en aplicació de la llei de reparació de les víctimes, és un altre dels mèrits que li han estat reconeguts. A l'acte de lliurament del premi, que s'ha dut a terme al Mas l'Esperança de Gurb, han intervingut el president del Consell de l'Advocacia Catalana i degà del Col·legi d'Advocats de Mataró, Julio J. Naveira; el president de la Comissió de Llengua del Consell i degà del Col·legi d'Advocats de Vic, Joan Riera; el Secretari de Relacions amb l'Administració de Justícia del Departament de Justícia, Joan Domènech Abad, i l'alcalde de Gurb, Joan Roca. També ha comptat  amb l'assistència dels degans dels Col·legis d'Advocats catalans, membres de la Comissió de Llengua del Consell i diverses personalitats de l'àmbit jurídic i social, a banda de familiars i amics del guardonat. Des de la seva instauració, l'any 2004, diverses persones i entitats han estat reconegudes amb aquest premi. L’any 2005 van ser premiats el Jutge de Pau d'Anglès, Pere Figuereda, i el d'Arbúcies, Josep Maria Iglesies. El 2006 es va lliurar als advocats Sebastià Frau i Mercè Teodoro. L'any 2007 el van rebre els notaris de Barcelona Lluís Jou i Eladi Crehuet, juntament amb el de Girona Joan Bernà. El magistrat balear Gabriel Fiol va ser distingit el 2008, mentre que el 2009 se'l va endur el Col·legi d'Advocats dels Pirineus Orientals.  L'any 2010 va ser per a l'advocada de Lleida Antònia Forrellad, mentre que el 2011 el van atorgar al fiscal de Medi Ambient de Tarragona José Ignacio Monreal. El 2013 el va rebre el jutge de Manresa José Manuel del Amo. El 2014, l'advocat mallorquí Francesc Riera. El 2016 l'advocat barceloní Pere Cuxart. I el 2017 l'advocat gironí Joan Geli Rissech.

Summary: L'advocacia catalana premia l'exconseller Carles Mundó per la tasca en favor del català a la justícia


La Cambra de Comerç de Barcelona ha reclamat una "solució de consens" a la crisi del taxi per evitar "conseqüències encara més greus" per a l'economia i la reputació internacional de la capital catalana. El comitè executiu de la cambra ha analitzat en una reunió aquest dimarts la situació provocada per la vaga dels taxistes, que ha constatat que està tenint un "impacte negatiu" a la ciutat. "La decisió de mantenir i allargar la vaga està causant un gran impacte negatiu sobre el comerç, la restauració i l'hostaleria de la ciutat, així com sobre la reputació de Barcelona", ha avisat la Cambra en un comunicat.  En aquest sentit, la Cambra reclama a les administracions competents "que treballin per a trobar una solució de consens que respecti els interessos de totes les parts" i contribueixi a "posar fi a aquesta situació abans no tingui conseqüències encara més greus sobre l'economia i la imatge de la ciutat".

Summary: La Cambra reclama una "solució de consens" a la crisi del taxi per evitar "conseqüències encara més greus" per Barcelona


La Mesa ha admès a tràmit la moció de la CUP que demana a la cambra "reiterar els objectius" de la declaració d'inici del procés del 9-N del 2015. Segons fonts parlamentàries, la moció ha prosperat amb els vot de qualitat del president del Parlament, Roger Torrent, i tot i l'advertiment dels lletrats que han apostat per no admetre a tràmit la moció. Cs, PSC i PP han anunciat que demanaran la reconsideració d'aquesta iniciativa i han obert la porta a portar l'admissió a tràmit al Tribunal Constitucional, si és necessari. La CUP ha presentat aquest dilluns la moció per instar el Parlament a "ratificar la ferma voluntat de dur a terme les actuacions necessàries previstes i aprovades" per la cambra per tal d'"assolir i culminar democràticament la independència de Catalunya".

Summary: La Mesa admet a tràmit la moció de la CUP sobre la declaració del 9-N malgrat l'advertiment dels lletrats


El vicesecretari del PP, Pablo Casado, ha assegurat que "no hi ha un problema català" sinó que el que hi ha és "un problema de convivència entre catalans" que, segons ell, ha provocat l'actitud "irresponsable" dels polítics independentistes. En un acte a Barcelona, el popular ha alertat d'una "fractura entre catalans" i ha reivindicat que el PP el que vol és "un sí a continuar vivint junts". En aquest sentit, ha constat que les consultes "il·legals", en al·lusió al 9-N, acaben "topant amb el mur de la llei". Casado ha reivindicat que les lleis estan per complir-les i per això s'ha dirigit directament a l'Ajuntament de Badalona, a qui ha acusat d'actuar com ho va fer el passat 12 d'octubre per "saber perdre malament". Casado ha fet aquestes declaracions durant un acte sobre xarxes socials i noves vies de comunicació a Barcelona. En l'inici d'aquest, ha assegurat que ell es nega a parlar del "problema català" ja que ha assegurat que no existeix un problema de convivència entre els diferents territoris de l'Estat espanyol sinó que el que hi ha és un problema intern en la convivència entre els propis catalans. "Això ho han aconseguit els polítics irresponsables, els nacionalismes que són juntament amb els populismes els últims reductes de les ideologies a les que no agrada la llibertat", ha declarat.  En aquest sentit, ha assegurat que al PP "no li agrada demanar pel lloc de procedència" i ha assegurat que no podran situar-lo en la "radicalitat" en aquest sentit ja que el que volen els populars és continuar "vivint junts". A més, ha reivindicat que el PP és l'únic partit que no s'ha "fracturat" ja que ha assegurat que el procés independentista ha portat a la fractura de l'antiga CDC i la desaparició d'Unió. Sobre el PSC, els ha alertat que quan "han abandonat el full socialdemòcrata pel desafiament secessionista" també ha seguit el mateix camí.  Complir la llei Més enllà d'aquest missatge, Casado ha insistit durant la seva intervenció en la necessitat de respectar la llei. En aquest sentit, ha situat primer les conseqüències que podria tenir la celebració del 9-N per a l'expresident de la Generalitat, Artur Mas, l'exvicepresidenta Joana Ortega i l'exconsellera d'Ensenyament , Irene Rigau. "Les consultes il·legals al final topen amb el mur de la llei", ha dit.  En segon lloc s'ha referit al fet que el govern de Badalona decidís obrir les dependències municipals el passat 12 d'octubre assegurant que les associacions judicials ja han maniestat que "ni la representativitat política ni el mandat executiu estan per sobre de la llei". Casado ha criticat directament l'actitud del regidor de Badalona que va estripar la resolució judicial que impedia obrir l'Ajuntament, Josep Téllez, a qui ha acusat d'actuar ja anteriorment de manera "antidemocràtica" i "en contra de la llei" ja que ha assegurat que és qui "suposadament" va dibuixar una bala en una fotografia de l'exalcalde de Badalona, Xavier García Albiol.  El popular ha dit al govern municipal que la llei és igual per a tots i ha acusat el govern municipal de "no respectar la discrepància". A més, ha alertat que després d'aquesta actuació els ciutadans podrien ara estripar multes o impostos. " O és que incomplir la llei en base a ideologies fracassades està bé i incomplir la llei per pagar tributs, taxes i impostos no és incomplir la llei?", s'ha preguntat.  Ha afegit que el PP dóna suport a l'actuació judicial contra l'obertura de les dependències municipals i ha assegurat que ho fa amb "tranquil·litat". "Volen que sortim uniformats i amb senyal realitzada, però no fa falta perquè sempre hi haurà un funcionari anònim que alertarà de les il·legalitats", ha afegit.  Sobre Badalona també s'ha referit la presidenta del PPC, qui ha criticat el "desafiament" del govern de Guanyem i ha assegurat que el que van fer és "l'antipolítica, l'espectacle i el circ". Camacho ha reivindicat que va ser Albiol qui va guanyar les eleccions municipals i ha rebutjat que qui ostenti l'alcaldia actualment ho faci a través de pactes. "La vertadera política és la de les urnes", ha dit.  En clau estatal, Camacho ha demanat que totes les decisions que es prenguin es facin "pensant en l'interès general d'Espanya" i ha reclamat que es construeixi un govern estatal "fort, responsable i amb tota la legitimitat", ja que ha assegurat que el futur de Catalunya passa per la consecució d'aquest govern.

Summary: Casado (PP) alerta de "fractura" en la convivència entre catalans per l'actitud "irresponsable" dels nacionalistes


Els aldarulls ocasionats arran de la mort de Mor Sylla, el manter que es va precipitar des d’un balcó durant un operatiu policial a Salou (Tarragonès) l’agost del 2015, continuen pendents de judici. Els processats són catorze persones d’origen senegalès, pels quals la fiscalia demana penes que sumen 130 anys de presó -oscil·len entre els sis i els quinze anys-. El mes que ve l’Audiència de Tarragona ha convocat les parts perquè explorin una possible conformitat que evitaria l’obertura del judici oral. Els aldarulls van deixar 36 lesionats -30 dels quals agents dels mossos-, van comportar el tall de la circulació ferroviària durant tot el dia, múltiples danys materials en vehicles i negocis propers, i quantioses pèrdues econòmiques. La fiscalia reclama indemnitzacions de prop de 170.000 euros. El ministeri públic acusa els processats de posar-se d’acord amb el propòsit “d’alterar la pau pública” després de la mort del compatriota l’11 d’agost del 2015. La reacció es va produir a partir de les vuit del matí davant l’immoble on vivia el manter. Desenes de persones es van concentrar a la plaça de Sant Jordi  “i van llençar massivament pedres, pals i mobiliari urbà” a la línia policial que protegia la comitiva judicial, els serveis funeraris i els agents encarregats dels registres domiciliaris. Cap a dos quarts de dotze del migdia es va ordenar una càrrega policial dels Mossos d’Esquadra per desallotjar la plaça, atès que uns 200 concentrats impedien la sortida de la comitiva i del furgó de la funerària amb el cadàver. Mentre un grup de persones atacava el vehicle funerari i feria el conductor, la resta d’acusats i terceres persones “colpejaven i atacaven els agents que es trobaven de servei, disposats en línies policials per a contenir la multitud”, segons la fiscal.  Alhora, el ministeri públic relata que els manifestants van tallar el trànsit ferroviari a l’altura del pas a nivell del carrer Barcelona, aproximadament entre quarts de dotze del migdia i fins a les deu de la nit. Els individus van arrencar les barreres, van malmetre els cables de comunicacions, van col·locar contenidors d’escombraries com a obstacles al mig de la plataforma i van posar grans pedres al damunt dels rails que haurien pogut fer descarrilar els combois.  Es van veure afectats 32 trens de servei públic amb 3.835 viatgers, amb retards mitjans de 120 minuts, i 25 trens de servei comercial amb 4.169 viatgers, amb retards mitjans de 150 minuts. En conjunt, els trens de Renfe van acumular prop de 4.000 minuts de retard i es van haver de suprimir cinc serveis. Els plans alternatius per carretera van suposar un cost d’uns 78.147 euros, mentre que els danys ocasionats a les vies es van valorar en prop de 72.500 euros.  El ministeri fiscal afegeix que els processats van aconseguir el propòsit de malmetre vehicles policials, mobiliari i tallar el tràfic ferroviari i de vehicles en diversos carrers de Salou mitjançant “el llançament de contenidors i llambordes, arrencant papereres, incendiant contenidors i llançant cadires, taules, para-sols i suports de ferro pesat que s’anaven trobant al seu pas”. També van ocasionar danys en establiments comercials, i van agredir vianants i agents de policia.  En concret, uns 30 agents dels Mossos d’Esquadra van resultar lesionats en el dispositiu. Els processats i altres persones no identificades els van agredir amb cops de puny, pals de fusta, branques, ampolles, pedres, rajoles, llambordes i altres objectes contundents. “Que et mato” o “a nosaltres ens és igual; si morim, morim tots” són algunes de les expressions que proferien els manifestants als efectius policials, a qui acusaven d’haver matat el manter senegalès.   A més, quan la plaça va ser desallotjada i el furgó funerari va poder emprendre la marxa custodiat per un vehicle dels Mossos, els concentrats van llençar diverses pedres, una de les quals va fracturar el parabrisa davanter del vehicle funerari i va ocasionar danys per valor de 1.800 euros. A més, dos dels processats van obrir la porta del conductor i van colpejar-lo amb una pedra a la cara.  Els manifestants també van agredir persones que intentaven calmar els ànims, i alguns ciutadans que es trobaven al seu pas. Cinc vianants van acabar amb lesions, la majoria després de ser empesos a terra. A més es van malmetre ciclomotors i turismes, i es van trencar portes i aparadors de comerços. La terrassa d’un bar va quedar literalment “arrasada” ja que va patir danys en un televisor, cinc rètols, sis para-sols, catorze taules i 33 cadires, entre d’altres. Mig centenar de negocis van patir danys i pèrdues derivades d’haver d’abaixar la persiana. Les estimacions xifren l’impacte en més de 52.000 euros. Altres individus van trencar els vehicles dels cotxes patrulla, van punxar-los les rodes i van llençar-los pedres, fins i tot quan hi havia agents a dins. En conjunt, van quedar malmesos una vintena de vehicles. Els danys es van taxar en 7.200 euros i les reparacions van pujar a 16.725 euros. L’Ajuntament de Salou va xifrar els danys ocasionats al mobiliari urbà i les despeses derivades de la neteja del lloc en 9.056 euros. A més, els agents municipals van fer hores extraordinàries per un import de 8.514 euros, que el consistori també reclama.  Els incidents van obligar els Mossos a activar mecanismes de medicació amb el col·lectiu senegalès, que exigia per desbloquejar el tall ferroviari que es deixés sense efecte la detenció d’algunes persones que havien protagonitzat aldarulls. Fins i tot, el cònsol del Senegal va ser “objecte d’atacs tumultuaris per part d’aquells amb qui parlava”. Els manifestants van acabar la protesta quan se’ls va comunicar i demostrar la posada en llibertat dels arrestats cap a les nou del vespre. Possible acord de conformitat La fiscalia demana per a cadascun dels catorze investigats sis anys de presó per un suposat delicte de desordres públics amb instruments perillosos i actes de violència perillosos amb motiu d’una manifestació. A més, per a alguns processats demana penes addicionals d’entre dos i quatre anys de presó per diversos delictes d’atemptat als agents de l’autoritat, danys o lesions amb instrument perillós, entre d’altres. Dos processats també s’enfronten a set anys de presó perquè els van enxampar amb dos còctels molotov que havien preparat amb dues ampolles de vodka per atacar els agents, però que no van arribar a llançar. Tot i això, per a dotze d’ells el ministeri públic planteja substituir-los la pena privativa de llibertat per l’expulsió de l’Estat durant nou anys. En concepte de responsabilitat civil, la fiscalia demana que els processats indemnitzin solidàriament i conjunta la companyia ferroviària, l’Ajuntament de Salou, el conductor del vehicle funerari i la seva empresa , els agents lesionats, les empreses de rènting dels vehicles dels Mossos, empresaris de la zona i ciutadans lesionats. La suma a pagar s’enfila als 170.000 euros.  El 19 de juliol l’Audiència de Tarragona ha convocat les parts per tal de sotmetre els fets a una possible conformitat que evitaria l’obertura de judici oral. En cas que no hi hagi acord, la fiscalia ja ha plantejar demanar que compareguin uns 130 testimonis entre els quals hi ha policies, veïns i comerciants, entre d’altres. La companyia Renfe, l’Ajuntament de Salou, l’Advocat de l’Estat i la Lletrada de la Generalitat, en representació del Departament d’Interior, figuren entre les parts personades en la causa.  El consistori s’adhereix a les pretensions de la fiscalia, però subratlla que els aldarulls van provocar un dany “inquantificable” a la ciutat tenint en compte que van passar en “una època de màxima concurrència turística”. Per la seva banda, la Generalitat demana cinc anys de presó per delictes públics agreujats i quatre anys i mig per un delicte d’atemptat als agents, a més d’una multa pels delictes lleus de lesions.  El cas per la mort del manter, arxivat Mor Sylla va morir en el marc d’un dispositiu dels Mossos d’Esquadra contra el top manta. L’octubre passat l’Audiència de Tarragona va ratificar que l’home es va precipitar pel balcó de casa seva quan pretenia fugir dels agents i va ratificar l’arxivament de la causa. El jutjat d’instrucció ja va considerar que la mort era accidental i que no es podia atribuir a l’acció de cap efectiu policial.

Summary: Demanen fins a quinze anys de presó pels aldarulls arran de la mort d’un manter el 2015 a Salou


Els Mossos d'Esquadra investiguen la mort d'un home després d'una baralla en un carrer del districte de Ciutat Vella. La víctima, que encara no ha estat identificada, ha perdut la vida al cap de dues hores de ser traslladada a un centre hospitalari en estat crític. En la batussa també han resultat ferits de diversa consideració dos homes més. Els fets han passat aquesta passada mitjanit, quan la policia ha estat alertada de què s'havia produït una baralla en carrers pròxims al Mercat de Santa Caterina, entre ells el de Sant Pere Més Baix, i que hi havia diverses persones ferides. Quan els agents han arribat han constatat que hi havia tres homes ferits d'arma blanca, un dels quals amb lesions greus, que ha mort poc després de ser evacuat a l'Hospital en una de les tres ambulàncies del Sistema d'Emergències Mèdiques (SEM) que s'han desplaçat fins al lloc. Els altres dos ferits en la baralla han estat donats d'alta aquest dijous. Els mossos de l'Àrea d'Investigació Criminal de la Regió Policial Metropolitana Barcelona s'han fet càrrec de la investigació per tal d'esclarir els fets.

Summary: ACTUALIZACIÓ:Els Mossos investiguen la mort d'un home després d'una baralla a Ciutat Vella


Foment insta el Govern i l'Ajuntament de Barcelona a ajornar la pujada de l'impost d'estades turístiques i el recàrrec municipal per "mitigar els efectes de la cancel·lació del Mobile World Congress". En  un comunicat, la patronal diu que els sectors econòmics afectats necessiten la "complicitat institucional necessària" per retardar l'increment d'impostos "fins que es puguin recuperar les pèrdues de facturació" previstes per la suspensió del congrés. Segons Foment, aquesta mesura és "prioritària" per permetre al sector recuperar-se "en lloc de penalitzar-lo fiscalment". D'altra banda, Foment reclama un 'Pacte de País' amb tots els agents públics i privats per treballar perquè "el GSMA ampliï més enllà del 2023 la continuïtat del congrés".  El contracte entre Fira Barcelona i el GSMA s'allarga fins al 2023 i, fins ara, els organitzadors del congrés no han especificat si voldran que seguir a la capital catalana en les següents edicions.  "Els empresaris catalans lamenten el negatiu impacte econòmic que té per la ciutat, per Catalunya i per Espanya la suspensió de la principal fira tecnològica i del mòbil del món, però es comparteix que ha estat una decisió inevitable davant la successiva retirada dels expositors al llarg d’aquesta setmana", afirma Foment en el comunicat.

Summary: Foment reclama ajornar l'augment en impostos turístics per "mitigar" els efectes de la cancel·lació del Mobile


Mig miler de persones s'han concentrat aquest vespre a l'esplanada de la presó de Lledoners per mostrar el seu suport als líders independentistes en la seva primera nit al centre penitenciari català. Amb cartells i proclames a favor de la llibertat, els assistents han exigit reiteradament l'absolució dels presos. Entre els assistents hi havia la diputada al Congrés de JxCat, Laura Borràs, l'eurodiputada d'ERC i parella de Raül Romeva, Diana Riba, i la parella de Jordi Turull, Blanca Bragulat. L'acte ha acabat amb el tradicional "Bona Nit" d'en Joan BonaNit, respost per alguns dels presos, i que s'ha tancat exigint l'absolució. Cinc hores després de l'arribada dels presos a Lledoners, els concentrats s'han aplegat a l'esplanada, on s'ha llegit un manifest en el qual s'ha exigit l'absolució dels i s'ha reivindicat que el judici es declari nul per la vulneració dels drets fonamentals. També ha pujat damunt de l'escenari l'advocat Jordi Pina que, després de visitar aquesta tarda a Quim Forn, Jordi Turull, Josep Rull i Jordi Sànchez ha explicat als assistents que "l'única paraula del seu vocabulari és absolució, no n'hi ha cap altre". No obstant això, el lletrat ha volgut deixar clar que sigui quina sigui la sentència "no defallirem en aconseguir el nostre somni que és la independència de Catalunya". També Riba s'ha volgut adreçar als assistents. La parella de Romeva ha volgut recalcar que no celebraven que haguessin arribat a Catalunya, "estem per denunciar una situació en què segueixen vulnerant tots els seus drets, polítics i civils". L'eurodiputada també ha volgut agrair "totes les mobilitzacions i la gent que es manifesta per fer una república més justa i més solidària". Per la seva part, en declaracions als mitjans, Borràs també ha volgut condemnar la presó "abusiva". "Som aquí perquè sàpiguen que hi som i notin l'escalf de la gent tossudament dempeus". "I ho seguirem fent", ha afegit. Joan BonaNit a cara descoberta El popularment conegut com a Joan BonaNit ha estat l'encarregat de posar el punt i final a la concentració, però amb la diferència que ho ha fet a cara descoberta, ja que ja va donar a conèixer la seva identitat quan va testificar davant del Tribunal Suprem. "Ho havia de fer per ajudar-los", ha reconegut. BonaNit, que a diferència d'abans ha optat per incorporar un clam a l'absolució, ha volgut deixar clar que, sigui quina sigui la sentència, "vindrem fins que siguin lliures". "Però hem de pensar que serà absolutòria", ha confiat. El "Bona nit" ha estat molt seguit pels assistents, que han clamat d'emoció –alguns com Borràs no han pogut evitar deixar caure alguna llàgrima- quan alguns dels presos, com Romeva o Junqueras, han respost.

Summary: Mig miler de persones envien el seu escalf als presos des de l'esplanada de Lledoners


El president del Gremi de Floristes de Catalunya, Joan Guillén, ha assegurat que les roses grogues han "eclipsat" la resta de roses d'altres colors aquest Sant Jordi. Guillén estima que se'n vendran pràcticament les 600.00 roses grogues que hi havia a la venda, fet que la converteix en la segona més venuda, per darrere de la vermella. El president del Gremi de Floristes de Catalunya ha afirmat a l'ACN que la xifra total de roses venudes "no deu estar lluny" dels set milions, tal com s'havia marcat el sector. Amb tot, Guillén ha destacat que la venda "està sent molt lenta" i desigual segons la zona. A més, el sector confia en què hi hagi "molta afluència a les botigues a última hora", després que els treballadors surtin de la feina. Segons el president del Gremi de Floristes de Catalunya, la xifra de vendes serà "positiva" gràcies, en part, al fet que la diada se celebri en un dia laborable.

Summary: Els floristes confirmen que la venda de roses se situa entorn als set milions, 600.000 de les quals grogues


L'aeroport de Girona Costa Brava ha realitzat aquest dijous un simulacre d'incident amb mercaderies perilloses. L'exercici ha consistit en simular que dos camions cisterna  amb combustible – un dels quals acabava d'omplir el dipòsit- xocaven entre ells. Tot i que els dos conductors en sortien il·lesos, l'incident provocava un gran vessament de combustible d'un dels vehicles per la pista de l'aeroport. Per això, s'ha alertat al Centre de Coordinació Aeroportuària (CECOA) que ha activat el Servei d'Extinció d'Incendis de l'Aeroport (SEI) i, al mateix temps, s'ha posat en funcionament el protocol d'Alarma General d'Incident amb Mercaderies Perilloses. El SEI s'ha encarregat de les tasques de contenció del vessament, minimitzar els riscos i el control de l'emergència. La prova tenia com objectiu comprovar el funcionament dels mecanismes de coordinació del Pla d'Autoprotecció de l'aeroport i els protocols de coordinació amb les companyies d'hidrocarburs. En el simulacre només han participat els mitjans interns de l'aeroport.

Summary: Fan un simulacre d'accident amb mercaderies perilloses a l'aeroport de Girona


La Junta Electoral Provincial de Lleida ha ratificat la resolució emesa el 20 d'abril per la Junta Electoral de Zona de Lleida en què ordenava a l'Ajuntament de Lleida la retirada del web municipal i d'altres canals públics amb què compta el consistori (Facebook i Twitter) de diverses publicacions en considera-les "difusió de fites i assoliments" del govern de la Paeria. D'aquesta manera, la JEP ha donat resposta al recurs presentat pel govern de Fèlix Larrosa contra la denúncia efectuada des de Junts per Catalunya. En la resolució inicial, la Junta Electoral de Zona de Lleida va disposar que l'Ajuntament havia de "suprimir" un total setze informacions publicades al web i en altres canals de comunicació de la Paeria de les disset que havia sol·licitat JxCAT. La decisió d'aquest dilluns de la Junta Electoral Provincial és ferma i no es pot recórrer.  En concret es tracta dels següents informacions publicades: 'La Paeria inicia la renovació del carrer Serra Nevada de Magraners'; 'Pla Estratègic per a garantir la visibilitat present i futura del mercadet del Camp d'Esports'; 'La Paeria finalitza la primera fase de les obres per a millorar l'accés en bicicleta al barri d'Instituts-Sant Ignasi i al Camp escolar'; 'La Paeria col·loca una torre de biodiversitat al Turó de Gardeny'; 'Fèlix Larrosa es mostra contundent en la defensa del POUM i de l'interès general de la ciutadania'; 'Lleida pacifica el trànsit de tot el seu Centre Històric'; 'Fèlix Larrosa: Al 2019 comencem a treballar pel nou models de Fira de Lleida'; 'Mig milió d'euros en tres anys per a la innovació del comerç de la ciutat de Lleida'; 'Lleida aposta per la innovació tecnològica per a combatre els robatoris de cable elèctric de l'enllumenat públic'; 'La Paeria millorar el 30% de les cruïlles semaforitzades de la ciutat'; 'El paer en cap posa la recuperació del Molí de Cervià com a exemple de col·laboració entre la societat civil i les institucions'; 'Lleida posa en marxa una oficina per atraure inversions'; 'El darrer document del POUM suma el consens de la ciutadania'; 'Treballs de recuperació de camins de ferm asfàltics de l'Horta a les partides de Butsènit i Rufea'; 'La Paeria elabora per fer front als efectes del canvi climàtic', i 'Neix la nova Agència de Lleida, amb l'app Sharify'.

Summary: La JEP ratifica que la Paeria ha de retirar el seu web diverses publicacions en considera-les "difusió d'assoliments"


El Teatre-Museu Dalí de Figueres ha tornat a rebre visitants després de quatre mesos tancat per la pandèmia. Els quatre membres d'una família francesa han estat els primers en creuar la porta i, després de prendre's la temperatura i netejar-se les mans, han pogut visitar el museu. Han estat dels pocs afortunats, ja que totes les entrades disponibles en la reobertura estaven venudes, excepte les d'última hora que només es podien comprar a la taquilla. La directora dels Museus Dalí, Montse Aguer, reconeix que és un dia de "plenitud" perquè passejar sense gent pel museu era "molt trist" i confia que el bon ritme d'entrades es mantindrà. "La gent té moltes ganes de venir, tant a Figueres, com a la casa de Portlligat com a la de Púbol", remarca. Una hora abans d'obrir ja hi havia gent esperant davant del Teatre-Museu Dalí de Figueres. En Pablo Gazaga és un dels que s'hi ha acostat. Està passant uns dies a la Costa Brava amb la família, i tant bon punt es va assabentar que es tornava a posar en marxa va buscar una entrada a través d'internet, però no hi va ser a temps. I és que la venda a través d'internet ha estat un èxit, i de fet, les úniques que quedaven per aquesta reobertura eren les d'última hora que només es venien a la taquilla. En aquest sentit, la directora dels Museus Dalí, Montse Aguer, ha destacat el bon ritme de venda. "Hi havia moltes ganes de veure Dalí, tant a Figueres, com a les cases de Portlligat i de Púbol", ha assenyalat. Aguer reconeix que per a ells aquest dissabte ha estat un dia de "plenitud" per poder tornar a veure els museus amb amants de l'art, encara que sigui amb una limitació de l'aforament. Uns visitants que majoritàriament són de Catalunya, de la resta de l'estat espanyol i de França. I és que des de la Fundació Salvador Dalí aposten per una política de venda "agressiva" d'entrades, per tal de captar més visitants locals i pal·liar així "el cop dur" de la pandèmia, que s'ha traduït en una baixada d'ingressos i de turistes estrangers. "Ens sentim segurs" Un dels que no s'ha volgut perdre la reobertura del museu de Figueres ha estat en Jordi Adam. Ve de les Terres de l'Ebre amb la seva dona i els seus fills. Explica que la d'aquest dissabte ha estat la primera sortida que han fet en família després de la crisi sanitària i que han escollit el museu perquè volien que els fills els veiessin. Adam reconeix que "se senten segurs" amb les mesures que s'han pres, que inclouen l'ús de mascareta, prendre la temperatura i el rentat de mans, a més d'un circuit únic. En aquest sentit, la gran majoria dels visitants les veuen amb bons ulls, malgrat que no es pot tornar enrere un cop s'ha visitat una sala. Aguer explica que la nova situació no té perquè ser dolenta. "Hi ha menys gent, et pots estar més estona contemplant l'obra i interactuar-hi millor", assenyala. La reobertura ha fet que l'interès pels Museus Dalí incrementi més enllà de Catalunya. En Jesús Cuesta és de Madrid i explica que han esperat uns dies a tornar a la capital de l'Estat per tal de poder visitar el museu. Nova exposició El Teatre-Museu Dalí de Figueres ha reobert oferint una exposició temporal de dotze olis surrealistes dedicats al paisatge sota el nom 'El surrealisme soc jo'. Montse Aguer, ha explicat que són obres que no s'havien exposat mai juntes i que permetran entendre com Salvador Dalí percebia l'entorn. Les obres estan compreses entre l'any 1926 i el 1937, a més de Poesia d'Amèrica (1943) que mostra com els trets surrealistes segueixen presents en l'obra posterior de l'artista. Són teles, cartrons i fustes que conformen una bona mostra de la contribució de Salvador Dalí al moviment surrealista. Per la seva rellevància han estat sol·licitades en exposicions internacionals de Rússia, Japó o Austràlia i és per aquest motiu mai havien coincidit fins al moment en un mateix espai

Summary: El Teatre-Museu Dalí de Figueres torna a rebre visitants després de quatre mesos i amb mesures de seguretat per la covid


Catalunya va tancar el mes de gener amb 518.080 persones a les llistes del Servei Català d’Ocupació (SOC) cosa que suposa 2.412 aturats més que el desembre, cosa que suposa l’increment menys intens que s’ha registrat des del gener del 2007, segons dades facilitades aquest dimarts pel Ministeri d’Ocupació i Seguretat Social. Des de l’any 1999, el mes de gener ha vist com l’atur s’ha incrementat en termes mensuals any rere any, com resposta a la finalització dels contractes de les campanyes de Nadal i Cap d’Any. Tot i aquest i aquest repunt, que trenca un curt període de dos mesos de descensos de l’atur, en termes anuals s’encadenen 31 mesos seguits de caigudes de la desocupació.

Summary: L’atur registrat augmenta de 2.412 persones al gener, la millor dada en aquest mes des del 2007


Les pernoctacions hoteleres a Catalunya van pujar un 0,7% a l'octubre en comparació amb el mateix mes del 2018 tot i la baixada d'un 10,3% entre els residents a l'Estat, ja que les dels no residents van pujar un 4%, segons la Conjuntura Turística Hotelera de l'Institut Nacional d'Estadística (INE). En total hi van haver 4.888.340 pernoctacions a l'octubre, 34.999 menys que en el mateix mes del 2018. Catalunya va ser el tercer destí tant entre els residents com entre els no residents. En el primer cas, va agrupar l'11,5% de les estades en establiments hotelers i el 17,9% dels segons. Al conjunt de l'Estat, les estades en establiments hotelers van baixar un 2% respecte al mateix mes del 2018, amb més de 30,5 milions totals.  Els principals destins van ser Andalusia, País Valencià i Catalunya per als residents i Illes Balears, Illes Canàries i Catalunya per als estrangers. Pel que fa l'ocupació hotelera, es va situar en el 58,9% a Catalunya, lleugerament per sobre del 58,6% de mitjana estatal. L'ocupació més alta es va assolir a les Canàries, amb un 71,9% i la més baixa a Castella La Manxa amb un 36,8%.  Segons l'origen, els viatgers procedents del Regne Unit i Alemanya van concentrar el 26,1% i el 21,6% del total de pernoctacions dels estrangers a l'Estat, tot i que mentre que el mercat britànic creix un 0,9%, l'alemany baixa un 11,8%.

Summary: Les pernoctacions hoteleres a Catalunya pugen un 0,7% a l'octubre tot i la baixada d'un 10,3% entre els residents


El fons fotogràfic de l'etnògraf i escriptor lleidatà Joan Bellmunt ha estat traslladat a l'Institut d'Estudis Ilerdencs (IEI) per tal d'efectuar els treballs necessaris per inventariar-lo i poder signar, així, la donació en ple dret a favor de la institució. Bellmunt va oferir al febrer a l'IEI la donació i cessió dels drets del seu fons fotogràfic. Després d'una visita dels tècnics de la Secció d'Audiovisuals, l'Institut d'Estudis Ilerdencs va emetre un informe favorable a la seva acceptació, que ara s'ha executat i tot el material ja es troba a les dependències que l'IEI té a la Caparrella. Es calcula que poden haver-hi més de 10.000 diapositives i uns 7.000 negatius amb la seva còpia en paper realitzades entre els anys 1967 i 2010. Joan Bellmunt (Puiggròs, 1950) és un reconegut etnògraf català gran coneixedor de la cultura, de les tradicions, dels costums i de la geografia de la demarcació de Lleida que, durant més de 30 anys, s'ha dedicat a l'estudi del viure quotidià de les anteriors generacions.  Les imatges d'aquest fons han estat realitzades per dur a terme el seu treball etnogràfic, que ha tingut com a resultat la publicació d'un centenar d'obres diverses al llarg dels anys, entre les que destaquen els 34 volums de la col·lecció 'Fets, Costums i Llegendes de les 13 comarques de Lleida', els 11 volums de la col·lecció 'Devocions Marianes populars', i el llibre 'Viles, pobles, ciutats i llogarrets de les terres de Lleida', entre molts altres. El fons es troba en molt bon estat de conservació i les imatges estan ben documentades per part de l'autor, ja sigui amb anotacions al marc de les diapositives, a les carpetes on es conserven els negatius o als àlbums dels positius en paper. Tot i això, és especialment rellevant per a l'IEI poder comptar amb l'ajuda del mateix autor de les imatges per dur a terme la seva descripció, un fet, aquest, no massa habitual ja que, molt sovint, són els hereus els que fan donació dels fons fotogràfics.

Summary: L'etnògraf i escriptor Joan Bellmunt cedeix el seu fons fotogràfic a l'IEI de Lleida


El Consell Comarcal del Vallès Occidental està enllestint les obres del nou Centre Logístic de Biomassa, amb el qual es vol contribuir a la prevenció d'incendis forestals netejant els boscos per obtenir restes de fusta que serveixin per generar energia. Es preveu que les instal·lacions, ubicades a Terrassa, entraran en funcionament aquest 2016, i tindran capacitat per produir 7.000 tones d'estella cada any. Amb aquest volum, inicialment s'alimentaran dues calderes, una a la Universitat Autònoma de Barcelona i l'altra, al Consorci Sanitari de Terrassa. Aquestes dues instal·lacions consumiran el 45% de les estelles generades, de manera que el Consell Comarcal confia que a curt termini es podran afegir altres calderes al projecte.  El president del Consell Comarcal, Ignasi Giménez, ha destacat la importància que té el nou Centre Logístic de Biomassa per al Vallès Occidental, remarcant que  “els incendis forestals s’han d’apagar a l’hivern". Així, ha assegurat que la nova infraestructura contribuirà "a la prevenció de grans incendis forestals i incentivarà que es tregui la fusta sobrant dels boscos de la comarca, tant públics com privats".  En aquests moments, el Centre Logístic està en fase d'edificació, a l'espera d'instal·lar la bàscula dels camions que descarregaran la fusta i es preveu que durant el proper mes s'enllestirà l'interior de la nau. Quan entri en funcionament, el  Centre gestionarà la compra de fusta en roll dels boscos de proximitat i, d'aquesta, en crearà estella per a la generació d’energia tèrmica.

Summary: El Vallès Occidental reduirà el risc d'incendis forestals aprofitant les restes de fusta per fer biomassa


La Guàrdia Civil va comissar dilluns durant un servei fiscal a l'N-145, al terme de la Seu d'Urgell, la quantitat de 3.000 paquets de tabac ros de contraban, valorat en 13.770 euros. Durant el registre a un vehicle amb matrícula espanyola efectuat cap a les 21 hores, agents del cos van localitzar el tabac a l'interior del maleter i seients posteriors del mateix, amagat en bosses d'escombraries. Per aquest motiu, la Guàrdia Civil va denunciar els dos ocupants del vehicle, de 35 i 63 anys i ambdós veïns de la Seu d'Urgell, per possessió de productes de contraban. El tabac i el vehicle en què circulaven els infractors van ser posats a disposició de l'administrador de la duana de la Farga de Moles (Alt Urgell).

Summary: La Guàrdia Civil intervé a la Seu d'Urgell tabac de contraban valorat en més de 13.000 euros


Els quatre jutjats d’Amposta disposaran d’una secció pròpia de la Fiscalia a partir de dilluns, quan entrarà en funcionament la Secció Territorial d’Amposta de la Fiscalia Provincial de Tarragona. El Departament de Justícia ha invertit prop de 19.000 euros per habilitar i equipar l’espai, ubicat a la primera planta de l’edifici judicial. A més, l’ha dotat amb tres funcionaris nous -dos de tramitació judicial i un d’auxili judicial- que treballaran amb els dos fiscals i l’advocat fiscal que hi destina el Ministeri de Justícia. Els jutjats d’Amposta disposaran així d’una secció pròpia de la Fiscalia i ja no hauran d’enviar els expedients i la documentació a la Fiscalia de Tortosa com fins ara i podran guanyaran temps per a la resolució dels assumptes. La posada en marxa d’aquesta Secció de la Fiscalia era una llarga reivindicació del sector judicial de les Terres de l’Ebre -especialment dels advocats i procuradors-. El Departament de Justícia va assumir la demanda i aquesta es va materialitzar el juny del 2012, quan la Comissió mixta Fiscalia Superior de Catalunya-Departament de Justícia va acordar la creació de la nova Secció. El febrer del 2015 el Ministeri de Justícia va acordar la creació de la Secció Territorial d’Amposta de la Fiscalia. La Secretaria de Relacions amb l’Administració de Justícia, Patrícia Gomà, considera que “amb aquesta mesura, el Departament de Justícia vol apropar la justícia a la ciutadania i als professionals, alhora que es millora l’organització territorial de la Fiscalia a Catalunya”

Summary: La Secció Territorial de la Fiscalia a Amposta entrarà dilluns en funcionament


La PAH de Barcelona, l'Observatori de Drets Econòmics Socials i Culturals (DESC) i el Sindicat de Llogaters han posat a l'abast dels afectats un nou model de denúncia administrativa "per poder actuar i multar als responsables de l'assetjament immobiliari". Un cop descarregat d'Internet i omplertes les dades, el model es pot presentar als ajuntaments. Les entitats ja van presentar dues d'aquestes denúncies la setmana anterior i aquest dimarts n'han portat tres més a l'Oficina d'Habitatge de Ciutat Vella. Les organitzacions socials han acusat a fons d'inversió, fons voltors, grans propietaris i socimis "d'atacar la ciutat de Barcelona" amb aquestes pràctiques. La portaveu del Sindicat de Llogaters, Marta Ill, ha denunciat la "degradació de les condicions de vida dels llogaters i llogateres". També ha fet èmfasi en "el cost que l'assetjament immobiliari té en la salut tant física com psicològica de l'inquilí". El tècnic de l'Observatori DESC Guillem Domingo ha recordat que aquest nou model de denúncia està emparat en la Llei catalana del dret a l'habitatge, del 2007, la qual recull que l'assetjament immobiliari és il•legal i una discriminació en l'accés a l'habitatge. Domingo ha instat les institucions a complir la llei que les obliga a actuar quan es comet una infracció així, i ha considerat les sancions econòmiques, d'entre 90.000 i 500.000 euros, com "la via més important per donar resposta". La representant de la Plataforma d'Afectats per la Hipoteca (PAH) de Barcelona Lucía Delgado ha enviat un missatge "de suport i solidaritat a les veïnes assetjades", per tal de "fer-les veure que no estan soles", i ha convidat a denunciar qualsevol pràctica d'assetjament immobiliari. A més, Delgado ha demanat a l'Ajuntament de Barcelona i la resta d'ajuntaments de Catalunya que "posin tots els recursos i compromisos per tal que les denúncies tirin endavant". Per últim, la representant de la PAH ha reivindicat que "no permetran que els drets de llogaters i llogateres continuïn sent vulnerats", i s'ha dirigit a propietaris, socimis, grans operadors i fons voltors per advertir-los que "se'ls ha acabat la impunitat". En la trobada informativa, cinc persones directament afectades per l'assetjament laboral han explicat les seves experiències als mitjans i han demanat que "se'ls escolti i se'ls ajudi".

Summary: Entitats en defensa de l'habitatge impulsen un nou model de denúncia per lluitar contra l'assetjament immobiliari


El diputat del Partit Demòcrata per Lleida al Congrés, Toni Postius, ha defensat aquest dimarts a la Comissió de Seguretat Vial i Mobilitat Sostenible una Proposició no de Llei (PNL) que insta el govern de l'Estat a prendre mesures "urgents" per tal de reduir l'elevada sinistralitat de la N-240 entre Lleida i les Borges Blanques. A partir de la iniciativa del Partit Demòcrata, s'ha elaborat una esmena transaccional que ha estat aprovada, tot i els vots contraris de PP i Ciutadans, la qual exigeix al govern espanyol que faci efectiva la duplicació de l'N-240 entre les Borges Blanques i Lleida, així com la bonificació del 100% del peatge de l'autopista AP-2 entre Lleida i Montblanc. Així mateix, també s'ha aprovat una esmena que el grup socialista ha presentat a la PNL del Partit Demòcrata per tal que "qualsevol solució per l'N-240 no comporti l'ampliació de la concessió del peatge a l'AP-2 entre Lleida i Tarragona" més enllà del 2020, quan finalitza la concessió de l'autopista.  En la seva intervenció, Postius ha assegurat que el govern espanyol ja va assumir el compromís per a l'estudi de la duplicació de la carretera entre Lleida i les Borges Blanques perquè s'executés ja durant aquest 2017, amb una inversió calculada d'uns 56 milions d'euros però "no s'ha fet, ni una cosa, ni l'altra". Segons el diputat del Partit Demòcrata, "es tracta d'un punt negre que, per l'acumulació tan significativa d'accidents greus, reclama que s'actuï", tot remarcant que "les vides que s'han perdut en aquesta via podrien haver-se salvat amb voluntat política i invertint el que ja estava compromès en els últims pressupostos generals de l'Estat". Postius també ha subratllat el compromís dels alcaldes dels municipis afectats per aquesta situació, agrupats en la Plataforma 'Prou Morts a l'N-240'. Una plataforma que juntament amb la Cambra de Comerç de Lleida, la Diputació de Lleida i el Consell Comarcal de les Garrigues, han expressat en reiterades ocasions la necessitat de prendre mesures urgents per reduir la sinistralitat i la mortalitat de la carretera. D'altra banda, "la mobilització ciutadana també s'ha fet sentir en reiterades manifestacions i talls de circulació per reclamar solucions d'una vegada per totes", ha recordat.   La PNL aprovada també ha incorporat una esmena del grup socialista per tal que "qualsevol solució per l'N-240 no comporti l'ampliació de la concessió del peatge a l'AP-2 entre Lleida i Tarragona i alliberar-la un cop acabi el contracte", l'any 2020. El portaveu del grup socialista a la Comissió de Seguretat Vial, José Zaragoza, ha lamentat el vot contrari del PP i ha recordat que "va ser curiosament Convergència qui en el seu moment va donar suport al govern del PP per allargar la concessió de l'AP-2".  Zaragoza ha lamentat, però, que no els hagin acceptat una segona esmena per tal que "s'apliquin bonificacions als usuaris de l'AP-2 mentre aquesta no s'alliberi" i ha assegurat que la Proposició no de Llei del Partit Demòcrata reclamant duplicar l'N-240 entre Lleida i les Borges "és un brindis al sol", ja que "el compromís de desdoblament d'aquesta via el va manifestar la sotsdelegada del govern l'any 2016" i, per tant, "no es pot parlar d'un projecte real vigent sinó que com a molt només hi pot haver un estudi informatiu".

Summary: La Comissió de Seguretat Vial del Congrés aprova una PNL que preveu duplicar l'N-240 Lleida-Borges i alliberar l'AP-2


Tarragona ha decidit fer marxa enrere i tornar a tramitar el polèmic pla urbanístic de la Budellera. La Comissió d'Urbanisme del Camp de Tarragona, reunida aquest divendres, ha posat deures a l'Ajuntament de Tarragona. Ha emès un informe amb tot un seguit d'observacions sobre aquest pla parcial que forma part del nou POUM, previst de construir a la zona de Llevant de la ciutat. Algunes són d'obligat compliment, com ara la seva execució esglaonada per fases. El consistori s'ha avingut a retirar les tres torres destinades a hotels, mentre que els habitatges tindran una alçada màxima de planta baixa i sis plantes. El pla urbanístic contemplarà 4.100 habitatges -no els gairebé 6.000 plantejats inicialment. Per tot plegat es vol tornar a aprovar inicialment -tràmit que s'havia fet al setembre-, una votació que es preveu no vagi més enllà d'un mes. "Com que hi ha una modificació substancial, farem una nova aprovació inicial; estem absolutament d'acord amb les recomanacions, que ja havíem parlat amb el director general d'Urbanisme, les treballarem en les properes setmanes i segurament les podrem aprovar d'aquí a un mes", ha declarat l'alcalde de Tarragona, Josep Fèlix Ballesteros, en sortir de la Comissió d'Urbanisme.  La comissió, celebrada aquest divendres, ha fixat, d'acord amb l'Ajuntament, unes pautes que haurà de seguir, just l'endemà del plenari municipal en el qual es va debatre una moció per suspendre el pla, però l'equip de govern s'hi va negar. Segons han informat fonts d'Urbanisme a l'ACN, la comissió ha posat de manifest uns recordatoris, de caràcter vinculant, on el projecte topava amb la legalitat.  Així, per llei, la comissió planteja un desenvolupament del projecte per etapes, a fi d'evitar que una zona en concret ja urbanitzada es vagi deteriorant perquè no s'ocupa, ja que el pla no es completarà fins d'aquí a vint o trenta anys. La comissió també demana la revisió del pas de línies elèctriques, i alhora valora "el respecte per les zones boscoses i per l'Anella Verda, a la qual s'hi afegeixen 50 hectàrees", diu el batlle. Llum vermell a l'aparcament de la platja Llarga La comissió, però, impedeix la construcció de l'aparcament previst a la zona de la platja Llarga en considerar que els sòls qualificats com a espai lliure públic només poden tenir usos de lleure. Aquesta era una queixa denunciada pels veïns. L'alcalde ha garantit que s'aprofitarà per fer més amples els passos per sota la via del tren i millorar l'accessibilitat des de les urbanitzacions cap a la platja. Finalment, la comissió també aconsella un major esponjament del torrent que discorre per l'àmbit, així com alguns canvis en matèria de mobilitat, una altra de les reivindicacions dels veïns. L'alcalde, però, ha insistit que es tracten de recomanacions a les quals s'avenen a seguir per millorar un pla urbanístic que també arrossega al·legacions -a les quals el consistori ha de respondre properament. El regidor d'Urbanisme no votarà En qualsevol cas, el pla es vol tornar a portar a aprovació inicial, un tràmit on el regidor d'Urbanisme, Josep Maria Milà, no podrà votar. Davant les incompatibilitats del regidor amb el projecte, que el grup de Ciutadans va retreure al ple, l'alcalde de Tarragona s'ha mostrat ferm en garantir que no intevindrà en aquest assumpte -responsabilitat que ara assumirà la regidora Ivana Martínez.

Summary: Tarragona fa marxa enrere i torna a tramitar el pla de la Budellera